Motoris by verkeerslig doodgeskietFoto: Twitter via @crimeairnetwork ŉ Motoris is Maandag dood toe hy ten aanskoue van minstens een ooggetuie agter die stuur van sy motor geskiet is. Kapt. Andre de Jager, woordvoerder van die polisie, het gesê die voorval het omstreeks 17:30 op die hoek van Van Buuren- en Kloofweg in Bedfordview gebeur. Volgens De Jager het die oorledene in sy Porsche by ŉ verkeerslig stilgehou, toe ŉ motorfiets met twee mense op langs hom stilgehou het. Hulle het op die Porsche losgebrand en daarna weggejaag. Dit is nie tans duidelik hoeveel skote afgevuur is nie. De Jager sê die motoris kon daarin slaag om sowat 100 m verder te ry en uit sy motor te klim voordat hy inmekaar gesak en op die toneel gesterf het. Volgens die polisie het ŉ ooggetuie wat agter die motoris by die verkeerslig gestaan het gesien wat gebeur. Niks is tydens die voorval gesteel nie. Ondanks berigte dat die voorval ŉ huurmoord was, wou De Jager nie oor die motief van die moord bespiegel nie. Hy het gesê dit vorm deel van die polisie se ondersoek. Niemand is nog in hegtenis geneem nie. Die naam van die oorledene kan nog nie bekend gemaak word nie aangesien al sy naasbestaandes nog nie formeel in kennis gestel is nie.